Spoegwolf-album maak Apple Music-geskiedenisDie gewilde alternatiewe Afrikaanse rockgroep, Spoegwolf, se jongste album, Koma, het die eerste Afrikaanse album geword wat die no. 1-posisie op die Apple Music-albumtreffersparade inneem. Die Stellenbosse groep bestaan uit Danie du Toit (sang en kitaar), Chris von Wielligh (kitaar en klavier), Albert van der Merwe (baskitaar en sang) en Moskou du Toit (tromme, perkussie en sang). “Soms droom ŉ mens van ŉ fiets vir jou verjaarsdag. Dan word jy wakker en die hele Afrikaanse gemeenskap het bygedra om vir jou ŉ Ferrari te koop. Dit is hoe dit voel om die eerste Afrikaanse album in die no. 1-posisie op Apple Music te hê!” sê die groep oor dié prestasie. Danie du Toit het die titel van die album, Koma, só verduidelik: “Dis ŉ konsepalbum wat gaan oor trauma en daarom het ons gedink die idee van ŉ koma pas perfek. Die liedjies gaan oor iemand met wie nare goed gebeur – val, opstaan … val, weer opstaan … om dan op die ou einde te besef niks anders bly oor nie as die wesenlike droom van liefde en die bietjie lig wat diep in hom vonk. Die luisterervaring moet voel soos ŉ diepe slaap; soos ŉ koma.” Chris, Danie, Moskou en Albert van Spoegwolf. (Foto: Facebook) Die album bestaan uit 14 snitte en sluit in “Blou”, “Storm”, “Lenie Blou lll” en “Die Rivier”. Met meer as 50 miljoen liedjies op dié aanlyn platform, bied Apple Music vir gebruikers ŉ proeftydperk van drie maande sonder enige verpligting en sonder enige advertensies. Apple Music is die tuiste van talle gewilde Afrikaanse kunstenaars en bied die grootste verskeidenheid Afrikaanse speellyste, onder meer Die A-lys Afrikaans, asook kurator-vennootskappe met van die vernaamste Afrikaanse platemaatskappye soos In Afrikaans, Select Musiek en 100% Afrikaans. Apple Music is beskikbaar op iPhone en iPad en kan ook afgelaai word by Google Play vir Androïd-toestelle.